Дзяржаўная ўстанова адукацыі

“Чашніцкая гімназія”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

“ФАРМІРАВАННЕ АРФАГРАФІЧНЫХ НАВЫКАЎ МАЛОДШЫХ ШКОЛЬНІКАЎ НА ЎРОКАХ БЕЛАРУСКАЙ МОВЫ ЯК СРОДАК РАЗВІЦЦЯ ГРАМАТНАГА ПИСЬМА”

Грынь Любоў Іванаўна настаўнік пачатковых класаў

Тэл (029) 562-45-99

e-mail:gymn1@chshniki.edu.by

г. Віцебск, 2017

**Актуальнасць**

Актуальнасць дадзенай тэмы заключаецца ў тым, што першыя крокі на шляху пазнання беларускай мовы заўсёды самыя складаныя. Ад таго, як будуць сфарміраваны асновы арфаграфічнай граматнасці на пачатковым этапе навучання, шмат у чым залежыць далейшае паспяховае навучанне.

Мяне, як і іншых настаўнікаў пачатковых класаў, хвалюе праблема навучання правапісу роднай мовы, выпрацоўкі ў вучняў стабільных арфаграфічных уменняў i навыкаў. Дзеці малодшага школьнага ўзросту не вельмі добра запамінаюць правілы, з цяжкасцю суадносяць тэарэтычны матэрыял з яго практычным прымяненнем. Практыкаванні, змешчаныя ў падручніках, не заўсёды падабаюцца школьнікам i не заўсёды выклікаюць у дзяцей жаданне працаваць з iмi. Выконваючы аднатыпныя заданні, вучні хутка стамляюцца, у iх знікае цікавасць да прадмета. Што ж рабіць? Якія метады навучання i развіцця разумовых здольнасцей больш эфектыўныя? У значнай ступені поспех залежыць ад пошуку псіхалагічна i метадычна апраўданых прыёмаў і метадаў, з дапамогай якіх засваенне арфаграфічнага матэрыялу школьнікам давалася б у больш даступнай i цікавай форме.

Працэс фарміравання арфаграфічных навыкаў патрабуе вялікіх намаганняў як з боку настаўніка, так і з боку вучняў. Поспех навучання арфаграфіі залежыць ад многіх фактараў. У першую чаргу – ад таго, калі і на аснове чаго распачаць навучанне арфаграфіі. Паўстае пытанне: як дабіцца, каб вучні пачатковых класаў свядома авалодалі правіламі. А для кожнага настаўніка ўзнікае праблема: з дапамогай якіх сродкаў і метадаў навучання забяспечыць паступальны рух у выпрацоўцы трывалых арфаграфічных навыкаў.

**Мэта і задачы дадзенай працы**. *Мэта маёй працы –*развіццё граматнага пісьма малодшых школьнікаў на ўроках беларускай мовы шляхам фарміравання арфаграфічных навыкаў. Дасягненне пастаўленай мэты патрабуе вырашэння наступных *задач:*

выявіць эфектыўныя спосабы фарміравання арфаграфічных навыкаў;

сфарміраваць разуменне таго, што арфаграфічная граматнасць з’яўляецца адным з паказчыкаў маўленчай культуры вучняў;

прасачыць рэзультатыўнасць выкарыстання практыкаванняў для развіцця арфаграфічных навыкаў.

**Вядучая ідэя вопыту**

Сучасны беларускі правапіс – гэта строгая сістэма правіл, якія з’яўляюцца адлюстраваннем арфаэпічных і граматычных норм літаратурнай мовы. Ён пабудаваны на двух прынцыпах – фанетычным і марфалагічным. Сутнасць фанетычнага прынцыпу заключаецца ў тым, што напісанне максімальна адлюстроўвае літаратурнае вымаўленне ў словах гукаў i ix спалучэнняў. У выніку назіраецца поўная адпаведнасць паміж вымаўленнем i напісаннем. Марфалагічны прынцып патрабуе аднастайнага напісання зычных у адных i тых значымых частках слова, нягледзячы на адрозненне ў ix вымаўленні, г.зн. зычныя ў кожнай марфеме — прыстаўцы, корані, суфіксе — пішуцца так, быццам бяруцца ў чыстым выглядзе, без уліку змяненняў, абумоўленых пазіцыяй гука ў слове.

Праграма пачатковых класаў пабудавана так, што вывучэнне пpaвaпicy пачынаецца з фанетычных напісанняў. У другім класе разглядаюцца галоўным чынам нaпicaннi, якія вызначаюцца вымаўленнем (галосныя пад націскам, звонкія i глухія зычныя перад галоснымі i г. д.). Напісанне слоў тыпу *школа, клас, стол, парты, вучні* не складае цяжкасці ў напісанні, i ўся ўвага ў гэты час накіроўваецца на тое, каб дзеці не дапускалі пропускаў, замены ці перастаноўкі літар. Другакласнікі знаёмяцца таксама з графічнымі асаблівасцямі пicьмa: абазначэннем гукаў *дз, дж* дзвюма літарамі, абазначэннем мяккасці зычных галоснымі літарамі*я, е, ё, ю,* абазначэннем мяккасці зычных літарай *ь* на канцы i ў сярэдзіне слова.

Неабходнай ўмовай арфаграфічна правільнага пісьма з'яўляецца сістэматычная трэніроўка вучняў у гука-літарным аналізе слоў. На важнасць фанетычных практыкаванняў на гэтым этапе навучання неаднаразова ўказвалі метадысты: «Без умення адрозніваць гукi ў слове, выдзяляць ix i тлумачыць немагчыма навучыць дзіця чытанню i пicьмy, а ў далейшым i пpaвaпicy»[1,c.63]. Фарміраванню правапісных навыкаў спрыяе таксама штодзённая ўвага настаўніка да слоўнікава-арфаграфічнай работы, да развіцця навыкаў самакантролю за пісьмом як у працэсе выканання практыкавання, так i пасля яго. Фанетычныя нaпicaннi, як сцвярджае Д.М.Багаяўленскі, ажыццяўляюцца шляхам рэалізацыі асацыяцый наступнай структуры: слыха-артыкуляцыйнае ўспрыманне — зрокавае ўяўленне — пісьмовая рэакцыя[2,c.41].

Асноўнымі прыёмамі, якія спрыяюць выпрацоўцы ў вучняў увагі пры напісанні слоў на беларускай мове, з’яўляюцца:

выразнае вымаўленне слова, якое трэба напісаць;

прагаворванне слова перад напісаннем або ў працэсе яго;

устаноўка на запамінанне (прачытай, запомні; напішы і правер);

выкананне разнастайных практыкаванняў, накіраваных на развіццё фанематычнага слыху і выпрацоўку правільнага напісання слоў, якія пішуцца так, як чуюцца.

Уласна арфаграфія пачынаецца там, дзе напісанне не адпавядае вымаўленню (марфалагічны прынцып правaпicy). Неадпаведнасць паміж правапісам i вымаўленнем не варта хаваць, яго, наадварот, патрэбна ўсвядоміць.

**Апісанне сутнасці вопыту**

Для паспяховай работы, накіраванай на разуменне той ці іншай арфаграмы, трэба перш за ўсё даць вучням неабходныя веды, узброіць ix тэарэтычна, г. зн. падвесці да разумення правіла, сфармуляваць яго, а ў працэсе замацавання пераканацца, ці зразумелі яны гэта. Псіхолагі ўстанавілі, што цяжкасці ў авалоданні арфаграфічнымі навыкамі залежаць не толькі ад няведання правілаў або граматычных паняццяў, але i ад няўмення прымяняць ix у практыцы пісьма.

Асэнсавання тэарэтычнага матэрыялу i разумення правіла яшчэ недастаткова для таго, каб выпрацаваць арфаграфічны навык. Патрэбна напружаная карпатлівая праца па выпрацоўцы ў школьнікаў аўтаматызму арфаграфічных дзеянняў. Надаючы належную ўвагу зрокавым, маторным, слыхавым успрыманням у выпрацоўцы арфаграфічнага навыку, прафесар М. С. Раждзественскі называе шэраг умоў, якія спрыяюць разуменню i засваенню пpaвaпicy.

Найважнейшыя з ix:

уясненне сэнсу або зместу таго, што трэба запісваць;

устаноўка на ўважлівае стаўленне да слова, да яго вымаўлення i пicьмa;

уменне растлумачыць, чаму трэба пісаць так, а не інакш;

слоўнікава-арфаграфічная работа;

папярэджанне арфаграфічных i іншых моўных памылак;

агульны ўзровень моўнай культуры вучня;

сістэматычнасць ведаў i г. д.

Агульнавядома, што арфаграфічны навык можа скласціся не на адным якім-небудзь фактары, а на сукупнасцяx. Зрок, слых, маторныя навыкі, асэнсаванне таго, што трэба запісваць, i іншыя фактары, спалучаныя разам, дапамагаюць трывала засвоіць напісанне слова, развіваюць арфаграфічную пільнасць. Але самае галоўнае ў фарміраванні навыкаў правапісу — гэта разнастайныя практыкаванні. Без працяглай трэніроўкі, без дастатковай колькасці практыкаванняў выпрацаваць навык немагчыма. Трэба пісаць столькі, колькi неабходна для таго, каб было трывала засвоена вывучанае правіла. Розныя правілы, розныя вучнi і розныя этапы ў працэсе навучання патрабуюць рознай колькасці паўторных напісанняў аднаго i таго ж i павінны вызначацца настаўнікам. Фарміраванне арфаграфічнага навыка ў пачатковых класах адбываецца на кожным этапе ўрока: у час выканання хвілінак чыстапісання, пры рабоце над слоўнікава-арфаграфічнымі практыкаваннямі, тлумачэнні новага матэрыялу ці самастойнай працы. Разам з тым, неабходна засяродзіць увагу на тым, што арганізацыя вучэбнай дзейнасці на ўроку беларускай мовы павінна спрыяць не толькі выпрацоўцы арфаграфічных навыкаў, але і актывізацыі пазнавальнай дзейнасці вучняў, станоўчай матывацыі вывучэння беларускай мовы, павышэнню цікавасці да прадмета.

Сярод разнастайных практыкаванняў, якія прайшлі выпрабаванне часам i цяпер эфектыўна выкарыстоўваю ў cваёй практыцы, варта назваць наступныя:

1. спісванне гатовага тэксту з падручніка або з дошкi (з папярэднім гука-літарным або граматыка-арфаграфічным аналізам);
2. выбарачнае спісванне (выпісванне з тэксту слоў, словазлучэнняў ці сказаў, у якіх ёсць патрэбныя арфаграмы);
3. спісванне з дадатковым заданнем (падкрэсліванне або ўстаўка арфаграм, дапісванне прапушчаных канчаткаў, вызначэнне склону назоўнікаўi г. д.);
4. спісванне са змяненнем тэксту (змяніць слова, як патрабуе сэнс; замест будучага часу дзеясловаў ужыць прошлы i г. д.);
5. арфаграфічны разбор (аналіз i тлумачэнне напісання слоў i асобных арфаграм з мэтай лепшага ўсведамлення ix i засваення вучнямі);
6. кантрольнае спісванне (вучні спісваюць тэкст, устаўляючы патрэбныя арфаграмы, знакі прыпынку або выконваючы пэўнае граматычнае заданне);
7. пісьмо па памяці (запіс папярэдне вывучанага тэксту з захаваннем яго арфаграфіі i пунктуацыі);
8. зрокавая дыктоўка (вучні спачатку знаёмяцца з тэкстам, выдзяляюць патрэбныя арфаграмы, пасля запісваюць яго пад дыктоўку настаўніка i зноў звяраюць з зaпicaм на дошцы або ў падручніку, якіў час дыктоўкі быў закрыты);
9. папераджальная дыктоўка (у кожным прачытаным настаўнікам сказе дзеці знаходзяць цяжкія арфаграмы, высвятляюць ix напісанне, пасля чаго сказ запicваецца ў сшыткі);
10. выбарачная дыктоўка (вучні знаходзяць у тэксце словы з патрэбнай арфаграмай i запісваюць ix у сшыткі);
11. тлумачальная дыктоўка (пасля запісу тэксту або кожнага сказа паасобку вучні тлумачаць, чаму яны напісалі так, а не інакш, успамінаюць правіла, матывуюць нaпicaннe таго ці iншага слова);
12. каменціраванае пісьмо (у працэсе пicьмa адзін з вучняў робіць кароткі каментарый да любога слова, якое можа выклікаць цяжкасць пры нaпicaннi);
13. слоўнікавая дыктоўка (запіс асобных, цяжкіх для напісання слоў або слоў з аднолькавай арфаграмай);
14. праверачная або кантрольная дыктоўка.

Вучні яшчэ не валодаюць рацыянальным спосабам выяўлення арфаграм. Таму, перш за ўсё пры фарміраванні арфаграфічнай зоркасці ў першакласнікаў, неабходна узброіць іх веданнем апазнавальных прыкмет арфаграм. Такія прыкметы звычайна ўказваюцца ў правіле.Таму, калі пачынаецца праца над правілам, разам з дзецьмі вылучаю істотныя прыкметы арфаграм і вучу знаходзіць арфаграмы па дадзеных прыкметах.

Прапаноўваю дзецям **алгарытм рашэння арфаграфічнай задачы:**

1. вызначыць месца, дзе ўзнікла арфаграфічная задача;
2. у якой частцы слова знаходзіцца арфаграма;
3. устанавіць, якую літару трэба праверыць: галосную або зычную;
4. вызначыць у слове націск;
5. вызначыць, ці можна праверыць арфаграму правiлам;
6. напісаць слова ў адпаведнасці з правілам.

Для таго,каб дзецям было лягчэй авалодаць правіламі і навыкамі арфаграфіі, на ўроках выкарыстоўваю **вершаваныя практыкаванні.** Вершы-запаміналкі прывабліваюць дзяцей рытмічнай арганізаванасцю моўнага матэрыялу, сугучнасцю радкоў i той лёгкасцю, з якой яны запамінаюцца. Вершаваныя арфаграфічныя практыкаванні бываюць некалькіх відаў.

**1)Рыфмаванкі-запаміналкі** — вершаваныя арфаграфічныя правілы з падборам адпаведных прыкладаў.

Рыфмаванкі-запаміналкі не падмяняюць правілы, змешчаныя ў падручніках, а з'яўляюцца прапедэўтычным сродкам, які дае магчымасць папярэдзіць арфаграфічныя памылкі ўпісьмовых работах вучняў.

**2)**Другі від вершаваных арфаграфічных практыкаванняў **— рыфмаванкі-пытанні, або рыфмаванкі-задачы.**У ix правіла не паведамляецца, вучань сам павінен успомніць яго, каб правільна адказаць на пастаўленае ў вершы пытанне.

**3)**I, нарэшце, асобую групу складаюць **рыфмаванкі са словамі,** якія ўяўляюць наборы арфаграфічна насычанага слоўнага матэрыялу на адно i тое ж правіла.

Патрабаваць ад дзяцей завучваць на памяць вершаваныя практыкаванні нельга: нічога, акрамя шкоды, такое патрабаванне не прынясе. Вучні самаадвольна засвояць рыфмаванкі, бо асноўнай спецыфічнай асаблівасцю методыкі работы з iмi з'яўляецца шматразовае выкарыстанне рыфмаваных тэкстаў на розных этапах навучання. Прасцейшыя запаміналкі лепш за ўсё выкарыстоўваць ў перыяд навучання школьнікаў грамаце. Напрыклад, практыкаванні на правапіс вялікай літары ў iмёнax.

*Miхacь, Андрэйка, Гена, Толя,*

*Віталь, Сяргейка, Віця, Коля,*

*Наташа, Света, Люда, Віка —*

*Пішыце з літары вялікай.*

Тэксты з запаміналкамі можна запісваць друкаванымі літаpaмi на дошцы. Але, улічваючы неаднаразовае ix выкарыстанне на розных этапах навучання, мэтазгодна надрукаваць запаміналкі на плакатах.

Метадычных прыёмаў работы з рыфмаванымі тэкстамі шмат.Іх можна прапанаваць у якасці элементаў моўнай гімнастыкiў пачатку або ў канцы ўрока (Дадатак 1).

Вершаваныя практыкаванні — цудоўны матэрыял для пісьма па памяці.

Знаёмячы дзяцей з рыфмаванкамі, неабходна засяродзіць ix увагу на лексічнай рабоце з незнаёмымі словамі.

Вялікі навучальны эфект пры выкарыстанні запаміналак  
дае ўжыванне сродкаў зваротнай сувязі. Пры вывучэнні права-  
пicy глyxix i звонкix зычных вучням прапаноўваю наступныя  
тэксты.

*Прышчэ..ка, ба..ка, рэ..ка, ша..ка,*

*Галу..ка, ла..ка, гру..ка, жа..ка.*

*Дзе "б", дзе "п" тут? — Вось падказка:*

*Змяняйце словы, калі ласка.*

*Адну параду толькі дам —*

*дзе "д", дзе "т" — падумай сам:*

*ала..ка, ло..ка, цё..ка, пя..ка,*

*зярня..ка, ні..ка, бу..ка, кла..ка.*

Дзеці хорам чытаюць тэкст i з дапамогай сігнальных картак паведамляюць, якую літару трэба пісаць у тым або іншым выпадку.

Вершаваныя арфаграфічныя практыкаванні выкарыстоўваюцца не толькі для прапедэўтычнай работы i замацавання арфаграфічных правіл. Яны з'яўляюцца прыдатным матэрыялам, на фоне якога разглядаюцца i засвойваюцца граматычныя асаблівасці беларускай мовы (Дадатак 2).

Сістэматычнае выкарыстанне вершаваных практыкаванняў на ўроках, прымяненне разнастайных прыёмаў работы з iмi садзейнічае таму, што ў вучняў з'яўляецца цікавасць да вывучэння арфаграфіі, яны трывала авалодваюць правапіснымi нopмaмi беларускай мовы. Разам з тым узбагачаецца слоўнік дзяцей, у ix выпрацоўваецца пачуццё арфаэпічнай нормы, фарміруюцца самакантроль, аптымальны тэмп i рытм маўлення.

У сваёй практыцы пры вывучэнні арфаграфіі шырока выкарыстоўваю афарыстычнае слова (прыказкі, прымаўкі, фразеалагізмы, загадкі). Яно з'яўляецца дзейсным сродкам развіцця лінгвістычнага мыслення i маўленчай культуры школьнікаў, ix маральна-этычнага i эстэтычнага выхавання. Яно выступае як прыклад, які па змесце i па форме прыцягвае ўвагу вучняў, падабаецца iмi лёгка запамінаецца (Дадатак 3).

**Рэзультатыўнасць вопыту**

Такім чынам, работа па адпрацоўцы арфаграфічных навыкаў вядзецца на працягу ўсяго курса пачатковай школы. Сістэматычная праца над словам спрыяе развіццю разумовай дзейнасці навучэнцаў, вучыць іх выконваць цэлы шэраг разумовых аперацый: назіранне, параўнанне, супастаўленне, усталяванне падабенства і адрозненні. А гэта ў сваю чаргу вядзе да эфектыўнасці засваення нормаў правапісу, прывівае цікавасць і жаданне вырашаць арфаграфічныя задачы, развівае арфаграфічную зоркасць навучэнцаў. Рэзультаты прыведзены ў табліцах № 1, № 2 (Дадатак 4).

У табліцы № 1 прыведзены рэзультаты сфарміраванасці арфаграфічных уменняў вучняў па тыпах арфаграм у пачатку і ў канцы навучальнага года. Рэзультаты прадстаўлены трымя ўзроўнямі: высокім, дастатковым, сярэднім. Як бачна, напрыканцы навучальнага года большасць вучняў дасягнулі высокага ўзроўню амаль па ўсіх вывучаемых арфаграмах.

У табліцы№ 2 прыведзена дынаміка сфарміраванасці арфаграфічных уменняў у дыктантах па чвэрцях. Рэзультаты таксама прадстаўлены трымя ўзроўнямі. Параўноўваючы вынікі дыктантаў па чвэрцях, бачна, што колькасць вучняў, якія дасягнулі высокага і дастатковага ўзроўняў, павялічалася.

**Перспектыва развіцця вопыту**

У сучасных умовах для павышэння пазнавальнай актыўнасці хацелася б выкарыстоўваць інфармацыйна-камунікацыйныя тэхналогіі ў навучанні дзяцей арфаграфіі, мець распрацаваныя электронныя сродкі навучання, навучальныя праграмы і трэнажоры для развіцця арфаграфічнай зоркасці.

Для дасягнення найлепшых вынікаў нам, настаўнікам, трэба выбіраць аптымальныя шляхі фарміравання арфаграфічных навыкаў, камбінаваць іх у залежнасці ад індывідуальных асаблівасцей кожнага вучня свайго класа, улічваючы спецыфіку навучальнага матэрыялу і задачы навучальнага занятка. Несумненна, пошук шляхоў аптымізацыі гэтага працэсу будзе мною працягвацца і ў далейшым.

Сваімі наработкамі дзялюся з маладымі настаўнікамі, выступаю на метадычных аб’яднаннях гімназіі і горада. Мае вучні актыўна ўдзельнічаюць у рэспубліканскім конкурсе “Буслік”, прымаюць удзел у школьных і гарадскіх алімпіядах па беларускай мове.

**Літаратура**

1. Богоявленский Д.Н. Психологические принципы усвоения орфографии, обучение орфографии./Д.Н.Богоявленский//Начальная школа. –2003. – №4
2. Львов, М.Р. Правописание в начальных классах / М.Р. Львов. М., 1990.
3. Нетрадыцыйныя падыходы да навучання мове і чытанню малодшых школьнікаў / склад. Г.М. Канцавая, А.В. Сазановіч. Брэст, 2003.
4. Рождественский Н.С. Свойства русскогоправописания как основа методики его преподавания./Н.С.Рождественский – М.:Просвещение,1982. – 63с.
5. Солахаў, А.В. Займальна ад А да Я / А.В. Солахаў. – Мінск, 2004.
6. Старжынская, Н.С. Займальны матэрыял па навучанні грамаце / Н.С. Старжынская. – Міск, 1989.

**Дадатак 1**

**1)Рыфмаванкі-запаміналкі**

Дзе звонкі, дзе глyxi пісаць,

Галосным трэба правяраць.

Чуеш *суп,* змяняй — *супы.*

Пішаш*дуб,* правер *—дубы.*

*Мох* i *луг?* — *iмxi, лугі.*

*Кажух?* Праверым — *кажухі.*

**2)Рыфмаванкі-пытанні, або рыфмаванкі-задачы**

*Ліда, Hiнa, Валя, Тома,*

*Дзіма, Вася, Толя, Рома,*

*I Яніна, i Андрэй,*

*I Галіна, i Сяргей.*

*Прыгожых шмат iмён у нас.*

*Як напісаць ix? Дай адказ.*

**3)Рыфмаванкі са словамі**

*Зямля, вянок, вясна, святліца,*

*цянёк, мядок, пясняр, цяпліца,*

*вясло, лясок, сястра, дзяўчына.*

*Няма памылак! Малайчына!*

*Вянок, сцяна, глядач, вясна,*

*сняжок, мядзведзь, цяпло, дзясна,*

*бяроза, каляндар, лясок,*

*сярпок, мяцеліца, пясок.*

Напрыклад, пры вывучэнні гука [дз] выкарыстоўваю такое чатырохрадкоўе.

*Дзіва, дзядзька, дзверы, дзевяць,*

*дзюба, дзённік, дзяцел, дзесяць,*

*дзед Дзяніс, дзяўчынка, дзік —*

*дзве літары, а гук адзін.*

Можна прапанаваць дзецям запісаць запаміналку ў сшыткі цалкам або часткова.

Пры вывучэнні тэмы "Мяккі знак" вучні могуць запісаць у сшыткі такую запаміналку:

*Пісьмо, хвалько, гульня, канькi,*

*бацькі, цырульня, нацянькі,*

*патэльня, ільвяня, смяльчак —*

*заўждыпішыпразмяккі знак.*

Трэба засяродзіць увагу на лексічнайрабоце з незнаёмымі словамі. У дадзеным выпадку спыніцца на значэннях назоўнікаў *цырульня, патэльня* i прыслоўя *нацянькі.* Карысна скласці з гэтымі словамі словазлучэнні або сказы.

Пры вывучэнні правапіcy ***ў (нескладовага)*** выкарыстоўваю такія рыфмаванкі:

У нескладовае просіцца

*Пасля галоснага стаць:*

*роўны, будоўля, напоўніцца,*

*шоўк, да ўрача, паўтараць.*

*Правіла гэта ўciм людзям вядомае —*

*дружыць з галоснымі ў нескладовае:*

*воўна, ваўчыца, паўнеба, лістоўніца,*

*поўня, ля ўнука, на ўроку, садоўніца.*

На аснове тэкстаў-запаміналак выкарыстоўваю зрокавыя, зрокава-слыхавыя, слыхавыя навучальныя дыктоўкі.

Для праверкі правапіcy звонкix i глyxix зычных можа быць прапанаваны тэкст з канцамі слоў для праверкi.

*Каз(з, с)ка, сце(ж, ш)ка, про(з, с)ьба, кла(д, т)ка,*

*сырае(ж, ш)ка i зага(д, т)ка.*

*Слыху тут не давярай,*

*Як пісаць ix, правярай:*

*..ачка, ..ачка, ..сіцца, ..ачка,*

*..ачка i ..ачка.*

*(Казачка, сцежачка, просіцца, кладачка,*

*сыраежачка i загадачка.)*

У форме дыктоўкі, спісвання або пісьма па памяці можна правесці выбарачнае пісьмо.

Напрыклад, вучні павінны запісаць у сшыткі словы, правапіс якіх не адпавядае гучанню.

*Жа(б, п)ка, цё(т, д)ка, рэ(п, б)ка, лы(ж, ш)ка,*

*бу(д, т)ка, ло(д, т)ка, галу(б, п)ка, шы(ш, ж)ка,*

*вя(з, с), прышчэ(п, б)ка i даро(ш, ж)ка,*

*про(з, с)ьба, дзя(дз, ц)ька, гра(д, т)ка, мо(ш, ж)ка*.

На аснове гэтага вершаванага чатырохрадкоўя можна правесці на ўроку фізкультпаўзу. Я называю словы, а вучні падскокваюць, калі слова пішацца гэтак жа, як вымаўляецца, а ў адваротным выпадку прысядаюць.

Пры неаднаразовым выкарыстанні тэксту на ўроках запіс яго можна ўскладніць, прапанаваўшы дзецям аднавіць словы, абапіраючыся на схемы:

*..бка, ..тка, ..пка, ..жка,*

*..дка, ..дка, ..б, ..шка,*

*..з, ..бка i ..жка,*

*..сьба, ..дзька, ..дка, ..шка.*

*..б, ..т, ..п, ..ж,*

*..д, ..д, ..б, ..ш,*

*.,з, ..б i ..ж,*

*..сь, ..дзь, ..д, ..ш.*

Рыфмаванкі слоў могуць суправаджацца заданнямі тыпу "Якое слова ў тэксце "лішняе" i чаму?".

*Лы(ж, ш)ка, сту(ж, ш)ка, сырае(ж, ш)ка,*

*качарэ(ж, ш)ка, кні(ж, ш)ка, сце(ж, ш)ка,*

*перабе(ж, ш)ка i даро(ж, ш)ка,*

*ду(ж, ш)ка, дзе(ж, ш)ка, стры(ж, ш)ка, мо(ж, ш)ка.*

"Лішняе" слова *мошка,* бо ўiм літара *ш* перад *к* адпавядае вымаўленню, а ў іншых словах напісанне адрозніваецца ад гучання: вымаўляем [ш], а пішам *ж*.

Нарэшце, можна прапанаваць рассыпанку (набор слоў на якое-небудзь правіла), з якой вучні павінны сабраць вершаванае двухрадкоўе, а ў далейшым i чатырохрадкоўе. Гэты від работы выпрацоўвае пачуццё рытму i рыфмы, развівае цікавасць да паэзіі.

На дошцы запісваюцца словы *мышка, кошка, сцежка, кніжка, стужка, дужка, лыжка, дзежка, мошка.* Для складання рыфмаванкі трэба спачатку падабраць словы, якія рыфмуюцца: *кошка — мошка, мышка* — *лыжка, сцежка — дзежка, стуж­ка — дужка.* Гэтыя пары слоў (на выбар дзяцей) неабходна паставіць у канцы радкоў. Атрымаюцца вершаваныя варыянты.

*Кошка, сцежка, кніжка, стужка,*

*мошка, дзежка, мышка, дужка.*

*Кніжка, дужка, дзежка, кошка, лыжка, стужка, мышка, мошка.*

*Стужка, мышка, кніжка, сцежка,*

*дужка, мышка, кошка, дзежка. I інш.*

**Дадатак 2**

Напрыклад, апошняя рыфмаванка можа неаднаразова ўжывацца пры вывучэнні тэмы “Назоўнік”.

Вучням прапаноўваюцца заданні тыпу:

вызначце род i скланенне назоўнікаў,

змяніце форму гэтых слоў, паставіўшы іх ў давальным (месным) склоне;

утварыце формы множнага ліку назоўнікаў;

прыдумайце сказ са словам *сыраежка,* але так, кааб яно выступала ў форме множнага ліку. І г.д.

Пры разглядзе саставу слова даецца заданне знайсці ў тэксце рыфмаванкі слова з прыстаўкай i вызначыць у iм усе часткі слова.

Правапіс падоўжаных зычных раскрывае такая рыфмаванка.

*Гук падоўжаны (не забывайце)*

*Праз дзве літары перадавайце:*

*жыццё, ралля, калоссе, ранне,*

*багацце, збожжа, назіранне.*

На аснове гэтага тэксту прапануюцца заданні i пры вывучэнні іншых тэм, напрыклад:

улічваючы род назоўнікаў, знайдзіце сярод пералічаных слоў "лішняе". (Ралля — назоўнік жаночага роду, усе іншыя словы — ніякага роду);

ад прыведзеных у рыфмаванцы слоў утварыце формы творнага склону адзіночнага ліку i скажыце, чаму у адной форме канчатак не падобны на канчаткі іншых слоў. (У слове *раллёй —* канчатак*-ёй,* бо гэта назоўнік першага скланення, у іншых словах — канчаткі -*ём, -ем, -ам,* таму што гэта назоўнікi другога скланення);

прыдумайце невялікі тэкст, ужываючы словы *ралля, калоссе, збожжа.*

Правапісу раздзяляльнага мяккага знака прысвечана такое вершаванае чатырохрадкоўе.

*Ілья, Ільіч, мільярд, мільён,*

*більярд, Ульяна, паштальён —*

*мы пішам так i толькі так:*

*праз раздзяляльны мяккі знак.*

Пры далейшай рабоце з гэтым тэкстам мэтазгодна выканаць наступныя заданні:

выпішыце спачатку агульныя, а потым уласныя назоўнікі;

вызначце назоўнікі адушаўлёныя i неадушаўлёныя;

назавіце словы, якія абазначаюць лікі;

праскланяйце назоўнік *1лья.*

З правапісам апострафа дзеці знаёмяцца праз дзве запаміналкі.

*Перад е, ё, ю, я, i*

*апостраф пішацца, сябры.*

*Bepaб'i, кап'ё, бар'ер,*

*сям'я, надвор'е, п'ю, кар'ер —*

*пасля б, п, м і р.*

*Раз'ядаць, ад'ехаць, з'ява,*

*з'езд, раз'юшаны, аб'ява.*

*Тут апостраф — важны знак,*

*без яго нi так, нi сяк.*

Адначасова ўвага вучняў засяроджваецца на значэнні слоў *бар'ер* (невысокая перагародка; спецыяльная перашкода на бегавой дарожцы; перашкода ў якой-небудзь дзейнасці), *кар'ер* (саамы хуткі бег каня; месца, дзе капаюць пясок, глінy), *з’ява* (падзея, факт, выпадак), *раз'юшаны* (які ашалеў ад злосці, абурэння i інш.). Мэтазгодна скласці з гэтымі словамі словазлучэнні i сказы.

У якасці дадатковых могуць выступаць такія заданні:

назавіце ў тэксце нaзoўнiкi (дзеясловы);

утварыце формы множнага ліку ад назоўнікаў *кап'ё, бар'ер, сям'я, кар'ер, з'ява, з'езд, аб'ява;*

назавіце пачатковую форму дзеяслова *п'ю.*

Для засваення правапісу спалучэнняў *ры, жы, чы, шы* прапануюцца некалькі запаміналак.

*1)Рыжы, чыжы*

*толькі з ы заўжды пішы:*

*рыжык, чыжык, чытачы,*

*стрыж, шыпшына, слухачы.*

*2)Век вяком сябруюць з ры*

*рынак, рыс, стрыжы, бары.*

*3)Шыпшына, шышка i жыццё,*

*чыгун, чысло, чытач, жыццё —*

*у спалучэннях жы, чы, шы*

*пішы заўсёды толькі ы.*

Рыфмаванка з двух радкоў дапаможа запомніць правапіс *не* з дзеясловам.

*Не сваволь, не мaнi, не пішчы —*

*не з дзеясловам асобна пішы.*

Акрамя асноўнага прызначэння, гэтыя радкі паслужаць матэрыялам для

ўстанаўлення пачатковай формы ўжытых дзеясловаў, вызначэння ix ладу i спражэння, утварэння форм 2-й i 3-й асобы адзіночнага i множнага лікаў.

**Дадатак 3**

Правапіс галосных О, Э - А

Пры азнаямленні з правапісам галосных **о, э - а** на дошцы запісваюцца прыказкі:

*Р****о****зум даражэйшы за ўсякае багацце.*

*Р****а****зумны маўчыць, а дурань крычыць.*

Літары о, а ў словах *розум, разумны* выдзяляюцца каляровай крэйдай.

Дзецям ставяцца пытанні:

На якія склады падае націск?

Які гук пішацца ў націскным складзе?

Які ў пераднаціскным?

Ад чаго залежыць напісанне літар о і а ?

У наступным практыкаванні дзецям самім прапануецца ўставіць прапушчаныя літары *а* або *о*, абазначыць націск, падкрэсліць ненаціскныя склады.

*Каб в..ды напіцца, трэба ёй п..кл..ніцца.*

*В..сень – на дзень п..год в..сем.*

*Зімовы дзянёк што к..марыны н..сок.*

Правапіс раздзяляльнага мяккага знака i апострофа.

Спісаць прыказкі, уставіўшы словы, якіх не хапае.  
У словах для даведкі прапушчаны (мяккі знак) або апос  
траф: *пер...ем, вераб...я, л...юцъ, аб...едзеш, нал...еш, вып...еш.*

*Прыгожая птушка ... , а чалавек вучэннем.*

*Напалохана я варона i ...бащца.*

*У студню вады не ..., у лес дроў не возяць.*

*Адным канём усё поле не ... .*

*Наліць... , а выліць*— *не*... .

**Дадатак 4**

Табліца №1 Дынаміка сфарміраванасці арфаграфічных уменняў па тыпах арфаграм

|  |  |  |  |  |
| --- | --- | --- | --- | --- |
| Арфаграфічныя  ўменні па тыпах арфаграм | Узроўні ў % | | | |
|  | высокі | | дастатковы | сярэдні |
| Правапіс **е, ё -я** | у пачатку | 32% | 44 % | 24 % |
| у канцы | 44% | 40% | 16% |
| Правапіc ***ў (нескладовага)*** | у пачатку | 28% | 48% | 24% |
| у канцы | 40% | 44% | 16% |
| Звонкія і глухія зычныя | у пачатку | 24% | 40% | 36% |
| у канцы | 40% | 40% | 20% |
| Правапіс падоўжаных зычных | у пачатку | 20% | 48% | 32% |
| у канцы | 32% | 52% | 16% |
| Вялікая літара ва ўласных імёнах | у пачатку | 28% | 48% | 24% |
| у канцы | 40% | 44% | 16% |

Табліца № 2 Дынаміка сфарміраванасці арфаграфічных ўменняў граматнага пісьма

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | | 2 чвэрць | | | 3 чвэрць | | | 4 чвэрць | | |
| выс. | даст. | сяр. | выс. | даст. | сяр. | выс. | даст. | сяр. |
| Слоўнікавы дыктант | кольк.  вуч. | 7 | 12 | 6 | 9 | 12 | 4 | 13 | 9 | 3 |
| % | 28 | 48 | 24 | 36 | 48 | 16 | 52 | 36 | 12 |
| Дыктант | кольк.  вуч. | 5 | 12 | 8 | 7 | 12 | 6 | 9 | 13 | 3 |
| % | 20 | 48 | 32 | 28 | 48 | 24 | 36 | 52 | 12 |